

*Apstiprināts*

*ar Latvijas Zinātnes padomes*

*2025. gada \_\_\_\_.\_\_\_\_\_\_\_\_\_*

*rīkojumu Nr.\_\_\_\_\_\_\_\_\_\_\_\_*

**NOLIKUMS**

Rīgā

**Atbalsts Latvijas Republikas zinātniskajām institūcijām Latvijas Zinātnes padomes** **projekta Nr.1.1.1.5/1/24/I/001 "Atbalsts Latvijas dalībai starptautiskās pētniecības un inovācijas programmās" ietvaros par Eiropas Savienības programmas "Apvārsnis Eiropa" projektu koordinatoru konsultēšanu**

Izdots saskaņā ar Ministru kabineta

2023. gada 19. decembra noteikumu Nr. 810

"Eiropas Savienības kohēzijas politikas programmas 2021.–2027.gadam 1.1.1. specifiskā atbalsta mērķa "Pētniecības un inovāciju kapacitātes stiprināšana un progresīvu tehnoloģiju ieviešana kopējā P&A sistēmā" 1.1.1.5. pasākuma "Latvijas pilnvērtīga dalība "Apvārsnis Eiropa" programmā, tajā skaitā nodrošinot kompleksu atbalsta instrumentu klāstu un sasaisti ar RIS3 specializācijas jomu attīstīšanu” pirmās un otrās projektu iesniegumu atlases kārtas īstenošanas noteikumi" 17.5.3. apakšpunktu

# 1. Vispārīgie jautājumi

1. Nolikums “Atbalsts Latvijas Republikas zinātniskajām institūcijām Latvijas Zinātnes padomes projekta Nr.1.1.1.5/1/24/I/001 "Atbalsts Latvijas dalībai starptautiskās pētniecības un inovācijas programmās" ietvaros par Eiropas Savienības programmas "Apvārsnis Eiropa" projektu koordinatoru konsultēšanu” (turpmāk – nolikums) nosaka Eiropas Savienības kohēzijas politikas programmas 2021.–2027. gadam 1.1.1. specifiskā atbalsta mērķa "Pētniecības un inovāciju kapacitātes stiprināšana un progresīvu tehnoloģiju ieviešana kopējā P&A sistēmā" 1.1.1.5. pasākuma "Latvijas pilnvērtīga dalība "Apvārsnis Eiropa" programmā, tajā skaitā nodrošinot kompleksu atbalsta instrumentu klāstu un sasaisti ar RIS3 specializācijas jomu attīstīšanu" pirmās kārtas ietvaros plānotā atbalsta piešķiršanas kārtību ar Latvijas Republikas zinātniskajām institūcijām ārvalstu ekspertu pakalpojumu piesaistei programmas "Apvārsnis Eiropa" projektu pieteikumu koordinatoru konsultēšanai.
2. Nolikumā lietoti šādi termini:
	1. programma "Apvārsnis Eiropa" – Eiropas Savienības pētniecības un inovācijas pamatprogramma "Apvārsnis Eiropa";
	2. virs kvalitātes sliekšņa novērtēts projekts – projekts, kurš Eiropas Komisijas (turpmāk – EK) novērtējumā ir sasniedzis vai pārsniedzis noteikto kvalitātes sliekšņa vērtību atbilstoši konkrētās programmas "Apvārsnis Eiropa" apakšprogrammas projektu pieteikumu vērtēšanas nosacījumiem;
	3. projekta pieteikums – programmas "Apvārsnis Eiropa" vairāku labuma guvēju (starptautiska konsorcija) projekta pieteikums 2. pīlāra[[1]](#footnote-2) visu tematisko kopu (*cluster*) un uzdevumu jomu (*mission*) vienas pakāpes (*single stage*) atlasei un divu pakāpju (*two stage)* atlases 2. dalības kārtā, dalības paplašināšana un izcilības izplatīšanas "*Teaming*" sadaļā 1. un 2. dalības kārtā, *Marie Skłodowska-Curie Actions* (turpmāk - MSCA) "*Doctoral Networks*" un MSCA "COFUND" projektu konkursos (turpmāk – konkursi);
	4. uzlabots projekta pieteikums – programmas “Apvārsnis Eiropas” projekta pieteikums, kurš uzlabots pamatojoties uz eksperta pakalpojumiem;
	5. atbalsts – atbalsta pieteicējam segtas pakalpojumu izmaksas ārvalstu eksperta piesaistei;
	6. atbalsta pieteicējs – Latvijas Republikas zinātnisko institūciju reģistrā reģistrēta zinātniskā institūcija, kuru pārstāv programmas "Apvārsnis Eiropa" projektu koordinators;
	7. koordinators – programmas "Apvārsnis Eiropa" projekta koordinators, kurš pārstāv Latvijas Republikas zinātnisko institūciju reģistrā reģistrētu zinātnisko institūciju;
	8. eksperts – ārvalstu eksperts ar pieredzi programmas “Apvārsnis 2020” un/vai “Apvārsnis Eiropa” projektu pieteikumu sagatavošanas konsultēšanā un/vai šādu projektu pieteikumu vērtēšanā EK organizētajos programmas “Apvārsnis 2020” un/vai “Apvārsnis Eiropa” neatkarīgajos ekspertu paneļos;
	9. konsultācija – eksperta veikti mutiski un rakstiski ieteikumi projekta pieteikuma uzlabošanai un tā priekšpārbaude pirms iesniegšanas kādā no nolikuma 2.3. apakšpunktā minētajiem programmas "Apvārsnis Eiropa" konkursiem.
3. Atbalstu sniedz atbalsta pieteicējiem par sagatavotiem projektu pieteikumiem, kuri ieguvuši “virs kvalitātes sliekšņa novērtēta projekta” vērtējumu. Atbalsta mērķis ir veicināt Latvijas zinātnisko institūciju dalību "Apvārsnis Eiropa" kā projektu koordinatoriem, sedzot piesaistīto ekspertu pakalpojumu izmaksas.
4. Latvijas Zinātnes padome (turpmāk – Padome) piešķir atbalstu, noslēdzot līgumu par atbalsta piešķiršanu projekta īstenošanai (turpmāk – līgums) ( nolikuma 6. pielikums) ar atbalsta pieteicēju, ievērojot:
	1. nolikumu;
	2. Ministru kabineta 2023. gada 19. decembra noteikumus Nr. 810[[2]](#footnote-3) (turpmāk – SAM pasākuma MK noteikumi).

# 2. Atbalsta piešķiršanas nosacījumi

1. Padomes projekta Nr.1.1.1.5/1/24/I/001 "Atbalsts Latvijas dalībai starptautiskās pētniecības un inovācijas programmās" ietvaros atbalsta pieteicējs saskaņā ar nolikuma 3. punktu ir sagatavojis projekta pieteikumu iesniegšanai kādā no nolikuma 2.3. apakšpunktā minētajiem konkursiem.
2. Atbalstu piešķir atbalsta pieteicējam eksperta pakalpojumu izmaksu segšanai par nolikuma 2.3. apakšpunkta konkursam sagatavota projekta pieteikuma izskatīšanu un konsultēšanu. Atbalsts nav izmantojams izmaksu pozīcijām, kas saistītas ar projekta zinātniskā personāla un projekta administratīvā vadītāja atalgojumu, komandējuma izmaksām un netiešajām attiecināmajām izmaksām[[3]](#footnote-4), piemēram, darba semināru organizēšanai, darbinieku apmācību izmaksām, kancelejas preču, komunālo un sakaru pakalpojumu izmaksām, tai skaitā informācijas tehnoloģiju uzturēšanas izmaksām, telpu un iekārtu izmantošanas izmaksām, iestādes vadības un atbalsta struktūrvienību izmaksām, publicitātes izmaksām un citām izmaksām, kas ietvertas Ministru kabineta 2024. gada 23. jūlija noteikumos Nr. 502[[4]](#footnote-5) 20.1.punktā un Ministru kabineta 2023.gada 19.decembra noteikumos Nr.810 SAM pasākuma MK noteikumu  21.7 punktā
3. Atbalsta īstenošanai kopējais attiecināmais finansējums ir **120 000***euro* (viens simts divdesmit tūkstoši *euro*).
4. Maksimālais finansējuma apjoms atbalsta pieteicējam ekspertu pakalpojumu izmaksu atlīdzināšanai par viena projekta pieteikuma konsultēšanu ir līdz **5 000***euro* (pieci tūkstoši *euro*).
5. Atbalsta piešķiršanai kvalificējas projekta pieteikums, kurš:
	1. iesniegts kādā no nolikuma 2.3. apakšpunktā minētajiem programmas "Apvārsnis Eiropa" konkursiem ne vēlāk kā **līdz 2029. gada 31. martam,** saskaņā arMinistru kabineta 2005. gada 28. jūnija noteikumos Nr. 473 "Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām".24. punktā[[5]](#footnote-6) noteikto dokumenta reģistrēšanas kārtību;
	2. saņēmis novērtējumu “virs kvalitātes sliekšņa novērtēts projekts”;
	3. iepriekš nav saņēmis atbalstu projekta pieteikuma koordinatora konsultācijai, un nav pieteikts atbalsta saņemšanai citos pasākumos.
6. Eksperts nolikuma 2.8. apakšpunktā norādīto pieredzi apliecina aizpildot un parakstot nolikuma 5. pielikuma veidlapu. Ekspertus nolīgst atbalsta pieteicējs saskaņā ar nolikumu un nolikuma 2.3. apakšpunktā minēto programmas “Apvārsnis Eiropa” projektu konkursos.
7. Atbalsta saņemšanai koordinators atbalsta pieteicēja vārdā iesniedz uzlabotu projekta pieteikumu atbilstošā nolikuma 2.3. apakšpunktā minētajā programmas “Apvārsnis Eiropa” projektu konkursā.
8. Atbalsta īstenošanas periods ir sākot ar līguma starp Padomi un atbalsta pieteicēju noslēgšanas datumu līdz EK novērtējuma “virs kvalitātes sliekšņa novērtēts projekts” iesniegšanai Padomē.
9. Atbalsta pieteicēju iesniegtie projektu pieteikumi Padomē tiks pieņemti rindas kārtībā.
10. Ja viss attiecināmais finansējums nolikuma 7. punktā netiks izlietots, tad Padomes mājas lapā ([www.lzp.gov.lv](http://www.lzp.gov.lv)) tiks atvērta papildu pieteikšanās.
11. Pēc līguma noslēgšanas atbalsta pieteicējs uzņemas atbildību par projekta pieteikuma uzlabošanu un līguma saistību izpildi.

# 3. Atbalsta pieteikuma noformēšanas un iesniegšanas kārtība

1. Koordinators atbalsta pieteicēja vārdā ne vēlāk kā 4 (četras) nedēļas pirms nolikuma 2.3. apakšpunktā minētā konkursa iesniegšanas termiņa Padomē iesniedz atbalsta pieteikumu atbilstoši nolikuma 1. pielikumā noteiktajai atbalsta pieteikuma veidlapai ar norādi, kurā no nolikuma 2.3. apakšpunktā minētajiem programmas konkursiem tiks iesniegts projekta pieteikums un atbalsta pieteikuma pamatojošie dokumenti (turpmāk – dokumenti):
	1. projekta pieteikums (atbilstoši nolikuma 2.3. apakšpunkta konkursa nosacījumiem);
	2. apliecinājums, ka projekta pieteikums tiks iesniegts kādā no programmas “Apvārsnis Eiropa” nolikuma 2.3. apakšpunkta konkursiem (nolikuma 2. pielikuma veidlapa);
	3. apliecinājums, ka netiek saņemts finansējums par pakalpojumu ārvalstu eksperta piesaistei projekta pieteikuma uzlabošanai no citiem finansējuma avotiem, t. i., par dubultā finansējuma neesamību (nolikuma 3.pielikuma veidlapa).
2. Atbalsta pieteicējs papildus nosūta šādus pamatojošos dokumentus atbalsta saņemšanai:
	1. dokumentus, kas apliecina atbilstoša eksperta atlasi (piemēram, protokols par tirgus izpētes veikšanu un tirgus izpētes procesa un izvērtēšanas procesa dokumentus), noslēgto līgumu (kurā jābūt atrunātai summai par eksperta konsultācijām un priekšlikumiem pieteikuma pilnveidei), pieņemšanas - nodošanas aktu, kas apliecina darbu izpildi, nodevums (piemēram, eksperta sniegtie priekšlikumi projekta pieteikuma pilnveidei *track-changes* režīmā un protokols par notikušo konsultāciju);
	2. apliecinājumu par projekta pieteikuma iesniegšanas saistību izpildi, ne vēlāk kā 5 (piecu) darbdienu laikā pēc pieteikuma iesniegšanas EK portālā *"Funding & Tenders portal"* (turpmāk - portāls) - projekta pirmās un/vai pēdējās lapas izdruka ar laika zīmogu par projekta iesniegšanas datumu portālā;
	3. apstiprinājumu no portāla ar laika zīmogu un projekta vērtējuma kopsavilkumu (*Evaluation Summary Report*), kas satur informāciju par projekta novērtējumu nolikuma 2.3. apakšpunkta konkursā, noteikto kvalitātes slieksni un projekta dalībniekiem, piecu darbdienu laikā pēc vērtējuma “virs kvalitātes sliekšņa novērtēts projekts” saņemšanas.
3. Atbalsta pieteikumu un atbalsta dokumentus Padome pieņem no brīža, kad Padomes mājas lapā (www.lzp.gov.lv) publicēts paziņojums par atbalsta pieteikumu pieņemšanas uzsākšanu;
4. Atbalsta pieteikumu un atbalsta dokumentus iesniedz elektroniska dokumenta formātā, nosūtot uz Padomes elektroniskā pasta adresi: pasts@lzp.gov.lv. Par atbalsta pieteikuma un atbalsta dokumentu iesniegšanas datumu uzskatāma tā darbdiena, kurā Padome ir saņēmusi atbalsta pieteikumu un visus atbalsta dokumentus atbilstoši Administratīvā procesa likuma 43. panta[[6]](#footnote-7) 4.daļā noteiktajai kārtībai.
5. Atbalsta pieteikumu un atbalsta dokumentus kopā kā vienu datni atbalsta pieteicēja paraksttiesīgā amatpersona un koordinators paraksta ar drošu elektronisko parakstu un laika zīmogu.
6. Atbalsta pieteikumu un atbalsta dokumentus iesniedz līdz iesniegšanas beigu termiņam saskaņā ar nolikuma 9.1. apakšpunktu vai, kamēr ir pieejams nolikuma 7. punktā norādītais finansējums atbalsta piešķiršanai. Par atbalsta pieteikumu pieņemšanas pārtraukšanu Padome paziņo savā mājas lapā [www.lzp.gov.lv](http://www.lzp.gov.lv).
7. Ja atbalsta pieteikums tiek iesniegts atkārtoti, tas tiek skatīts kā jauns atbalsta pieteikums.
8. Ja atbalsta pieteikums tiek iesniegts pēc atbalsta pieteikuma iesniegšanas beigu termiņa saskaņā ar nolikuma 9.1. apakšpunktā noteikto, tas netiek izskatīts, un pieteicējs saņem Padomes paziņojumu par atteikumu izskatīt atbalsta pieteikumu.

# 4. Atbalsta pieteikumu vērtēšana, atzinuma un lēmuma pieņemšana un paziņošana

1. Atbalsta pieteikumu vērtēšanai Padomes direktors ar rīkojumu izveido vērtēšanas komisiju no Padomes darbiniekiem.
2. Vērtēšanas komisijas sastāvā ir vērtēšanas komisijas priekšsēdētājs un ne mazāk kā 2 (divi) vērtēšanas komisijas locekļi, kā arī vērtēšanas komisijas sekretārs bez balsstiesībām.
3. Vērtēšanas komisija savā darbībā ievēro Latvijas Republikas un Eiropas Savienības normatīvos aktos noteikto par atbalsta sniegšanu un ir atbildīga par atbalsta pieteikumu objektīvu izvērtēšanu atbilstoši nolikumam, kā arī apņemas ievērot atbilstošu konfidencialitāti. Vērtēšanas komisijas locekļi pirms vērtēšanas procedūras uzsākšanas paraksta apliecinājumu par objektivitātes un interešu konfliktu neesamību (nolikuma 4. pielikuma veidlapa).
4. Vērtēšanas komisija ir lemttiesīga, ja vērtēšanas komisijas sēdē piedalās vismaz 3 (trīs) tās balsstiesīgie locekļi.
5. Vērtēšanas komisija izvērtē atbalsta pieteikumu, saistītos dokumentus un veic atbalsta pieteicēja izvērtēšanu atbilstoši Eiropas Savienības fondu 2021.—2027. gada plānošanas perioda vadības likuma 22. pantā[[7]](#footnote-8) uzskaitītajiem izslēgšanas noteikumiem un lemj par atbalsta piešķiršanu šim mērķim pieejamā finansējuma ietvaros, ievērojot atbalsta pieteikumu iesniegšanas secību Padomes lietvedībā, ņemot vērā atbalsta pieteikuma un ar to saistīto dokumentu iesniegšanas datumu un laiku.
6. Vērtēšanas komisija pieņem atzinumu par atbalsta piešķiršanu un tā apmēru, atbalsta pieteikuma apstiprināšanu ar nosacījumu vai atteikumu piešķirt atbalstu atbalsta pieteicējam (turpmāk – atzinums), ievērojot nolikumu.
7. Vērtēšanas komisija pieņem atzinumu:
	1. vērtēšanas komisijas balsstiesīgajiem locekļiem savstarpēji vienojoties.
	2. ja vienošanās nav panākta, vērtēšanas komisija atzinumu pieņem ar balsu vairākumu, tās balsstiesīgajiem locekļiem atklāti balsojot. Ja balsu skaits sadalās vienādi, izšķirošā ir vērtēšanas komisijas priekšsēdētāja balss.
8. Atzinuma pieņemšanai, 5 (piecu) darbdienu laikā pēc atbalsta pieteikuma dokumentu iesniegšanas tiek sasaukta vērtēšanas komisijas sēde. Par sēdes laiku un vietu vērtēšanas komisijas priekšsēdētājs paziņo ne vēlāk kā 3 (trīs) darbdienas pirms paredzētās vērtēšanas komisijas sēdes datuma, nosūtot ar elektroniskā pasta starpniecību komisijas locekļiem uzaicinājumu un informāciju par sēdē izskatāmajiem jautājumiem.
9. Vērtēšanas komisija atzinumu var pieņemt arī rakstiskās procedūras veidā, kuru īsteno šādi:
	1. vērtēšanas komisijas sekretārs ar elektroniskā pasta starpniecību nosūta vērtēšanas komisijas locekļiem ar vērtēšanas komisijas priekšsēdētāju saskaņotu atzinuma projektu, pievienojot atzinuma pieņemšanai nepieciešamos dokumentus.
	2. vērtēšanas komisijas locekļi 5 (piecu) darbdienu laikā no atzinuma projekta saņemšanas dienas ar elektroniskā pasta starpniecību paziņo vērtēšanas komisijas priekšsēdētājam savu viedokli (turpmāk – vērtēšanas komisijas locekļa viedoklis) par atzinuma projektu.
	3. ja vērtēšanas komisijas sekretārs un vērtēšanas komisijas priekšsēdētājs saņem vērtēšanas komisijas locekļa viedokli, kas satur iebildumus un/vai priekšlikumus par atzinuma projektu, tad vērtēšanas komisijas sekretārs sagatavo izziņu par iebildumiem un/vai priekšlikumiem atzinuma projektam un iesniedz izskatīšanai vērtēšanas komisijas priekšsēdētājam. Vērtēšanas komisijas priekšsēdētājs izskata minēto izziņu, sagatavo savu viedokli par to, kuru vērtēšanas komisijas sekretārs ar elektroniskā pasta starpniecību nosūta vērtēšanas komisijas locekļiem, vienlaikus klāt pievienojot precizētu atzinuma projektu.
	4. vērtēšanas komisijas locekļi 3 (trīs) darbdienu laikā no precizētā atzinuma projekta saņemšanas dienas ar elektroniskā pasta starpniecību paziņo vērtēšanas komisijas locekļa viedokli vērtēšanas komisijas priekšsēdētājam par precizēto atzinuma projektu, pēc kuru izvērtēšanas vērtēšanas komisijas priekšsēdētājs apstiprina atzinumu un to paraksta;
	5. gadījumā, ja vērtēšanas komisijas priekšsēdētājs, izskatot vērtēšanas komisijas locekļu viedokļus par precizēto atzinuma projektu, konstatē, ka vērtēšanas komisijas locekļu viedokļi satur tādus iebildumus par precizēto atzinuma projektu, kuru dēļ vērtēšanas komisijas priekšsēdētājs nevar apstiprināt atzinumu, tad vērtēšanas komisijas priekšsēdētājs šo nesaskaņoto atzinuma projektu virza izskatīšanai klātienes vērtēšanas komisijas sēdē, informējot par to vērtēšanas komisijas locekļus ar elektroniskā pasta starpniecību.
10. Ja atbalsta pieteikuma izvērtēšanai nepieciešama papildu informācija par veikto iepirkumu ekspertu piesaistei, vērtēšanas komisija lūdz atbalsta pieteikuma pieteicēju iesniegt papildu informāciju 3 (trīs) darbdienu laikā. Pēc papildu informācijas saņemšanas, vērtēšanas komisija pieņem atzinumu par atbalsta piešķiršanu vai noraidīšanu.
11. Vērtēšanas komisija pieņem atzinumu 10 (desmit) darbdienu laikā no atbalsta pieteikuma iesniegšanas Padomē.
12. Atbalsta pieteicējs var papildināt atbalsta pieteikumu un pamatojošos dokumentus un atkārtoti iesniegt Padomē. Papildinātais pieteikums un pamatojošie dokumenti atbilstoši nolikuma 22. punktam tiks pieņemts kā jauns atbalsta pieteikums rindas kārtībā līdz šī atbalsta termiņa beigām (nolikuma 9.1. apakšpunkts), vai kamēr ir pieejams nolikuma 7. punktā noteiktais finansējums.
13. Pamatojoties uz vērtēšanas komisijas atzinumu, Padomes direktors pieņem lēmumu, ko padome paziņo atbalsta pieteicējam normatīvajos aktos par dokumentu paziņošanu noteiktajā kārtībā un slēdz līgumu ar atbalsta pieteicēju.
14. Pēc līguma noslēgšanas atbalsta pieteicējs iesniedz Padomē iepirkuma dokumentus saskaņā ar nolikuma 17.1. apakšpunktu, apliecinājumu par projekta pieteikuma iesniegšanu portālā saskaņā ar nolikuma 17.2. apakšpunktu un pēc projekta pieteikuma novērtējuma saņemšanas apstiprinājumu no portāla saskaņā ar nolikuma 17.3. apakšpunktu.
15. Padome uzsāk atbalsta īstenošanu, to publiski izsludinot Padomes mājas lapā [www.lzp.gov.lv](http://www.lzp.gov.lv).

# 5. Līguma izpildes uzraudzība un maksājuma apstiprināšana

1. Pirms maksājuma veikšanas līguma ietvaros Padomes Starptautiskās sadarbības programmu projektu departamenta vecākais eksperts – jurists 5 (piecu) darbdienu laikā pēc iepirkuma dokumentu saņemšanas Padomē veic pārbaudi par ekspertu iepirkuma atbilstību normatīvo aktu prasībām.
2. Iepirkuma pārbaudes lapu apstiprina Padomes direktors ar rīkojumu.
3. Starptautiskās sadarbības programmu projektu departamenta vecākais eksperts finanšu jautājumos 10 (desmit) darbdienu laikā pēc pieņemšanas-nodošanas akta abpusējas parakstīšanas veic maksājumu atbalsta pieteicējam uz līgumā norādīto bankas kontu.

# 6. Noslēguma jautājumi.

1. Jautājumus Padomei par atbalsta pieteikuma sagatavošanu un iesniegšanu nosūta uz elektroniskā pasta adresi pasts@lzp.gov.lv. Padome atbildi jautājuma iesniedzējam sniegs elektroniski uz jautājuma iesniedzēja elektroniskā pasta adresi.
2. Projekta Nr.1.1.1.5/1/24/I/001 "Atbalsts Latvijas dalībai starptautiskās pētniecības un inovācijas programmās" elektroniskajā lietvedības sistēmā "Namejs" Padome saskaņā ar apstiprināto Padomes lietu nomenklatūru uzkrāj un uzglabā informāciju par projekta Nr.1.1.1.5/1/24/I/001 "Atbalsts Latvijas dalībai starptautiskās pētniecības un inovācijas programmās" īstenošanu.
3. Projekta Nr.1.1.1.5/1/24/I/001 "Atbalsts Latvijas dalībai starptautiskās pētniecības un inovācijas programmās" lietu atbildīgais darbinieks izveido pēc līguma noslēgšanas (atbilstoši padomes lietu nomenklatūras klasifikācijas shēmas līmenim un lietas indeksam).
4. Padomes pieņemtos lēmumus var pārsūdzēt tiesā.
5. Nolikums ir saskaņots ar Izglītības un zinātnes ministrijas vēstuli 2025.gada 27.februārī Nr. 4-28e/25/467.
6. Pielikumi:
7. pielikums. Atbalsta pieteikuma veidlapa;
8. pielikums. Apliecinājums par uzlabotā projekta pieteikuma iesniegšanu;
9. pielikums. Apliecinājums, ka netiek saņemts finansējums par projekta pieteikuma uzlabošanas konsultācijām no citiem finansējuma avotiem un par dubultā finansējuma neesamību;
10. pielikums. Apliecinājums par atbalsta pieteikumu vērtēšanā iesaistīto personu objektivitātes un interešu konflikta neesamību;
11. pielikums. Apliecinājums par ekspertu pieredzi projektu vērtēšanā;
12. pielikums. Līgums.
1. <https://www.lzp.gov.lv/lv/apvarsnis-eiropa-2021-2027>. [↑](#footnote-ref-2)
2. Ministru kabineta 2023. gada 19. decembra noteikumi Nr. 810 "Eiropas Savienības kohēzijas politikas programmas 2021.–2027. gadam 1.1.1. specifiskā atbalsta mērķa "Pētniecības un inovāciju kapacitātes stiprināšana un progresīvu tehnoloģiju ieviešana kopējā P&A sistēmā" 1.1.1.5. pasākuma "Latvijas pilnvērtīga dalība Apvārsnis Eiropa programmā, tajā skaitā nodrošinot kompleksu atbalsta instrumentu klāstu un sasaisti ar RIS3 specializācijas jomu attīstīšanu" pirmās un otrās projektu iesniegumu atlases kārtas īstenošanas noteikumi". <https://likumi.lv/ta/id/348535>. [↑](#footnote-ref-3)
3. Netiešās attiecināmās izmaksas saskaņā ar Finanšu ministrijas [Vadlīniju attiecināmo izmaksu noteikšanai Eiropas Savienības kohēzijas politikas programmas 2021.–2027. Gada plānošanas periodā](https://www.esfondi.lv/normativie-akti-un-dokumenti/2021-2027-planosanas-periods/vadlinijas-attiecinamo-izmaksu-noteiksanai-eiropas-savienibas-kohezijas-politikas-programmas-2021-2027-gada-planosanas-perioda) 6.2. punktā noteikto. [↑](#footnote-ref-4)
4. Ministru kabineta 2024. gada 23. jūlija noteikumi Nr. 502 "Eiropas Savienības kohēzijas politikas programmas 2021.–2027. gadam 1.1.1. specifiskā atbalsta mērķa "Pētniecības un inovāciju kapacitātes stiprināšana un progresīvu tehnoloģiju ieviešana  kopējā P&A sistēmā" 1.1.1.5. pasākuma "Latvijas pilnvērtīga dalība Apvārsnis Eiropa programmā, tajā skaitā nodrošinot kompleksu atbalsta instrumentu klāstu un sasaisti ar RIS3 specializācijas jomu attīstīšanu" trešās projektu iesniegumu atlases kārtas īstenošanas noteikumi". <https://likumi.lv/ta/id/353866>. [↑](#footnote-ref-5)
5. Ministru kabineta 2005. gada 28. jūnija noteikumi Nr. 473 "Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām", 24. punkts. https://likumi.lv/ta/id/111613#p24 [↑](#footnote-ref-6)
6. Administratīvā procesa likums, 43. pants. <https://likumi.lv/ta/id/55567#p43> [↑](#footnote-ref-7)
7. Eiropas Savienības fondu 2021.—2027. gada plānošanas perioda vadības likums, 22. pants. <https://likumi.lv/ta/id/331743#p22>. [↑](#footnote-ref-8)